title: Deċiżjoni tal-Kunsill (PESK) 2019/95 tal-21 ta' Jannar 2019 li temenda d-Deċiżjoni 2014/145/PESK dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna

text:
                  22.1.2019

                  MT

                  Il-Ġurnal Uffiċjali tal-Unjoni Ewropea

                  L 19/7

         DEĊIŻJONI TAL-KUNSILL (PESK) 2019/95
         tal-21 ta' Jannar 2019
         li temenda d-Deċiżjoni 2014/145/PESK dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fis-17 ta' Marzu 2014, il-Kunsill adotta d-Deċiżjoni 2014/145/PESK (1).

                     (2)

                     Wara l-mewt ta' persuna nominata, il-Kunsill iqis li l-entrata għal din il-persuna jenħtieġ li titħassar mill-Anness għad-Deċiżjoni 2014/145/PESK.

                     (3)

                     Għalhekk jenħtieġ li d-Deċiżjoni 2014/145/PESK tiġi emendata skont dan,

               ADOTTA DIN ID-DEĊIŻJONI:

            Artikolu 1
            L-Anness għad-Deċiżjoni 2014/145/PESK huwa emendat kif indikat fl-Anness għal din id-Deċiżjoni.

            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, il-21 ta' Jannar 2019.

                  Għall-Kunsill

                  Il-President

               F. MOGHERINI

            (1)  Id-Deċiżjoni tal-Kunsill 2014/145/PESK tas-17 ta' Marzu 2014 dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina (ĠU L 78, 17.3.2014, p. 16).

            ANNESS
            L-entrata li tikkonċerna l-persuna li ġejja titħassar mil-lista li tinsab fl-Anness għad-Deċiżjoni 2014/145/PESK:

                           “150.

                           Iosif (Joseph) Davydovich KOBZON”


title: Deċiżjoni tal-Kunsill (PESK) 2019/96 tal-21 ta' Jannar 2019 li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika Popolari tal-Korea

text:
                  22.1.2019

                  MT

                  Il-Ġurnal Uffiċjali tal-Unjoni Ewropea

                  L 19/9

         DEĊIŻJONI TAL-KUNSILL (PESK) 2019/96
         tal-21 ta' Jannar 2019
         li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika Popolari tal-Korea
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fis-27 ta' Mejju 2016, il-Kunsill adotta d-Deċiżjoni (PESK) 2016/849 (1).

                     (2)

                     Żewġ persuni fiżiċi msemmija fl-Anness II għad-Deċiżjoni (PESK) 2016/849 mietu u jenħtieġ li l-entrati tagħhom jitneħħew minn dak l-Anness.

                     (3)

                     Jenħtieġ li l-Anness II għad-Deċiżjoni (PESK) 2016/849 jiġi emendat skont dan,

               ADOTTA DIN ID-DEĊIŻJONI:

            Artikolu 1
            L-Anness II għad-Deċiżjoni (PESK) 2016/849 huwa emendat kif jinsab fl-Anness għal din id-Deċiżjoni.

            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, il-21 ta' Jannar 2019.

                  Għall-Kunsill

                  Il-President

               F. MOGHERINI

            (1)  Id-Deċiżjoni tal-Kunsill (PESK) 2016/849 tas-27 ta' Mejju 2016 dwar miżuri restrittivi kontra r-Repubblika Demokratika Popolari tal-Korea u li tħassar id-Deċiżjoni 2013/183/PESK (ĠU L 141, 28.5.2016, p. 79).

            ANNESS
            Fid-Deċiżjoni (PESK) 2016/849, l-Anness II, il-Parti (I)(A), jitneħħew l-entrati li ġejjin:

                        2.

                        CHU Kyu-Chang (D.O.B. 25.11.1928)

                        4.

                        KIM Yong-chun (D.O.B. 4.3.1935).


title: Deċiżjoni tal-Kunsill (PESK) 2019/97 tal-21 ta' Jannar 2019 b'appoġġ għall-Konvenzjoni dwar l-Armi Bijoloġiċi u Tossiċi fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva

text:
                  22.1.2019

                  MT

                  Il-Ġurnal Uffiċjali tal-Unjoni Ewropea

                  L 19/11

         DEĊIŻJONI TAL-KUNSILL (PESK) 2019/97
         tal-21 ta' Jannar 2019
         b'appoġġ għall-Konvenzjoni dwar l-Armi Bijoloġiċi u Tossiċi fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-12 ta' Diċembru 2003, il-Kunsill Ewropew adotta l-Istrateġija tal-UE kontra l-Proliferazzjoni ta' Armi ta' Qerda Massiva (l-“Istrateġija tal-UE”), li l-Kapitolu III tagħha fih lista ta' miżuri għall-ġlieda kontra tali proliferazzjoni.

                     (2)

                     L-Unjoni qed timplimenta b'mod attiv l-Istrateġija tal-UE u qed tagħti effett lill-miżuri elenkati fil-Kapitolu III, b'mod partikolari dawk il-miżuri relatati mat-tisħiħ, l-implimentazzjoni u l-universalizzazzjoni tal-Konvenzjoni dwar l-Armi Bijoloġiċi u Tossiċi (BTWC).

                     (3)

                     Fis-27 ta' Frar 2006, il-Kunsill adotta l-Azzjoni Konġunta 2006/184/PESK (1) b'appoġġ għall-BTWC, fil-qafas tal-Istrateġija tal-UE. Seba' Stati oħra saru Stati Parti għall-BTWC mill-adozzjoni tal-Azzjoni Konġunta 2006/184/PESK 'l hawn. Dik l-Azzjoni Konġunta skadiet fis-26 ta' Awwissu 2007.

                     (4)

                     Fl-20 ta' Marzu 2006, il-Kunsill adotta l-Pjan ta' Azzjoni tal-UE (2) dwar l-armi bijoloġiċi u tossiċi, komplementari għall-Azzjoni Konġunta 2006/184/PESK b'appoġġ għall-BTWC. Dak il-Pjan ta' Azzjoni jipprevedi għall-użu effiċjenti ta' Miżuri biex Tinbena l-Fiduċja (CBMs) u l-Mekkaniżmu għall-Investigazzjoni ta' Każijiet ta' Użu Allegat ta' Armi Kimiċi u Bijoloġiċi tas-Segretarju Ġenerali tan-NU.

                     (5)

                     Fl-10 ta' Novembru 2008, il-Kunsill adotta l-Azzjoni Konġunta 2008/858/PESK (3) b'appoġġ għall-BTWC, fil-qafas tal-Istrateġija tal-UE. Tliet Stati oħra saru Stati Parti għall-BTWC mill-adozzjoni tal-Azzjoni Konġunta 2008/858/PESK 'l hawn, u diversi Stati bbenefikaw mill-assistenza pprovduta mill-esperti tal-Unjoni. Dik l-Azzjoni Konġunta skadiet fit-13 ta' Novembru 2008.

                     (6)

                     Is-Sitt Konferenza ta' Reviżjoni tal-Istati Parti għall-BTWC iddeċidiet li tistabbilixxi l-Unità ta' Appoġġ għall-Implimentazzjoni (ISU), b'mandat ta' ħames snin (2007-2011), fi ħdan il-Fergħa ta' Ġinevra tal-Uffiċċju tan-NU għall-Affarijiet ta' Diżarm (UNODA) sabiex jiġi pprovdut appoġġ amministrattiv għal-laqgħat miftiehma mis-Sitt Konferenza ta' Reviżjoni, kif ukoll bħala appoġġ għall-implimentazzjoni komprensiva u l-universalizzazzjoni tal-BTWC u l-iskambju ta' CBMs.

                     (7)

                     Fit-18 ta' Lulju 2011, il-Kunsill adotta d-Deċiżjoni 2011/429/PESK (4), dwar il-pożizzjoni tal-Unjoni għas-Seba' Konferenza ta' Reviżjoni tal-Istati Parti għall-BTWC.

                     (8)

                     Is-Seba' Konferenza ta' Reviżjoni tal-BTWC iddeċidiet li ġġedded il-mandat tal-ISU b'perijodu ieħor ta' ħames snin (2012-2016) u ddeċidiet li tespandi l-kompiti tagħha sabiex jinkludu l-implimentazzjoni tad-deċiżjoni għall-istabbiliment u l-amministrazzjoni tal-bażi tad-data għal talbiet u offerti ta' assistenza, il-faċilitazzjoni tal-iskambju assoċjat ta' informazzjoni fost l-Istati Parti, u l-appoġġ, kif meħtieġ, tal-implimentazzjoni mill-Istati Parti tad-deċiżjonijiet u r-rakkomandazzjonijiet tas-Seba' Konferenza ta' Reviżjoni.

                     (9)

                     Fit-23 ta' Lulju 2012, il-Kunsill adotta d-Deċiżjoni 2012/421/PESK (5) b'appoġġ għall-BTWC, fil-qafas tal-Istrateġija tal-UE. Sitt Stati oħra saru Stati Parti għall-BTWC mill-adozzjoni tad-Deċiżjoni 2012/421/PESK 'il hawn u diversi Stati bbenefikaw mill-assistenza pprovduta mill-esperti tal-Unjoni.

                     (10)

                     Fis-16 ta' Novembru 2015, il-Kunsill adotta d-Deċiżjoni (PESK) 2015/2096 (6) dwar il-pożizzjoni tal-Unjoni fit-Tmien Konferenza ta' Reviżjoni tal-Istati Parti għall-BTWC.

                     (11)

                     It-Tmien Konferenza ta' Reviżjoni ddeċidiet li ġġedded il-mandat tal-ISU maqbul fis-Seba' Konferenza ta' Reviżjoni, mutatis mutandis, għall-perijodu mill-2017 sal-2021.

                     (12)

                     Fit-18 ta' Jannar 2016, il-Kunsill adotta d-Deċiżjoni (PESK) 2016/51 (7) b'appoġġ għall-BTWC, fil-qafas tal-Istrateġija tal-UE. Mill-adozzjoni tad-Deċiżjoni (PESK) 2016/51 'il hawn diversi ratifikazzjonijiet u adeżjonijiet żiedu s-Sħubija għall-BTWC għal 182 u diversi Stati bbenefikaw mill-assistenza pprovduta mill-esperti tal-Unjoni,

               ADOTTA DIN ID-DEĊIŻJONI:

            Artikolu 1

               1.   Bil-għan li tingħata applikazzjoni immedjata u prattika lil xi elementi tal-Istrateġija tal-UE, u li tibni fuq l-implimentazzjoni b'suċċess tal-Azzjonijiet Konġunti 2006/184/PESK u 2008/858/PESK u d-Deċiżjoni tal-Kunsill 2012/421/PESK, din id-Deċiżjoni sservi bħala għodda ta' politika operattiva biex tipprovdi segwitu u momentum essenzjali għall-attivitajiet imwettqa matul il-perijodu 2016-2018 fil-qafas tad-Deċiżjoni (PESK) 2016/51 b'appoġġ għall-BTWC. Ser tiżgura s-sostenibbiltà ta' dawk l-attivitajiet u ser ittejjeb l-implimentazzjoni tal-objettivi milħuqa bħala eżitu tal-Laqgħat tal-Istati Parti għall-BTWC li saru f'Diċembru 2017 u 2018. B'mod partikolari, ser tappoġġa d-diskussjonijiet fil-Laqgħat tal-Esperti tal-BTWC fl-2019 u l-2020, kif ukoll it-tħejjijiet għad-Disa' Konferenza ta' Reviżjoni tal-Istati Parti għall-BTWC fl-2021.

               2.   Din id-Deċiżjoni hija ggwidata mill-prinċipji li ġejjin:

                           (a)

                           li jsir l-aħjar użu mill-esperjenza li nkisbet permezz tad-Deċiżjonijiet 2012/421/PESK u (PESK) 2016/51;

                           (b)

                           li ssir riflessjoni dwar il-ħtiġijiet speċifiċi espressi mill-Istati Parti kif ukoll minn Stati li mhumiex parti għall-BTWC fir-rigward ta' implimentazzjoni u universalizzazzjoni aħjar tal-BTWC;

                           (c)

                           li tiġi inkoraġġuta s-sjieda lokali u reġjonali tal-proġetti sabiex tiġi żgurata s-sostenibbiltà fit-tul tagħhom u biex tinbena sħubija bejn l-Unjoni u partijiet terzi fil-qafas tal-BTWC;

                           (d)

                           li tingħata attenzjoni partikolari fuq dawk l-attivitajiet li jiksbu riżultati konkreti u/jew li jingħata kontribut għal tfassil bikri ta' fehimiet komuni rilevanti għall-Konferenza ta' Reviżjoni tal-BTWC;

                           (e)

                           li jingħata appoġġ lill-Presidenti tal-laqgħat tal-BTWC, b'mod partikolari l-President tad-Disa' Konferenza ta' Reviżjoni, u li jsir l-aħjar użu mill-mandat tal-ISU;

                           (f)

                           li jingħata kontribut għall-avvanz tal-objettivi tal-paċi u s-sigurtà u ta' dawk marbuta mas-saħħa permezz tal-implimentazzjoni effettiva tal-BTWC mill-Istati Parti u tal-universalizzazzjoni tagħha.

               3.   L-Unjoni għandha tappoġġa l-proġetti li ġejjin li jikkorrispondu għal miżuri tal-Istrateġija tal-UE:

                           (a)

                           appoġġ għall-universalizzazzjoni tal-BTWC;

                           (b)

                           żvilupp tal-kapaċità b'appoġġ għall-implimentazzjoni nazzjonali tal-BTWC;

                           (c)

                           it-trawwim ta' netwerks tal-bijosigurtà fin-Nofsinhar Globali;

                           (d)

                           appoġġ għall-programm intersessjonali u tħejjijiet għad-Disa' Konferenza ta' Reviżjoni tal-BTWC;

                           (e)

                           stat ta' tħejjija tal-Istati Parti għall-prevenzjoni ta' attakki li jinvolvu aġenti bijoloġiċi u r-rispons għalihom;

                           (f)

                           għodod meħtieġa għas-sensibilizzazzjoni, l-edukazzjoni u l-involviment.

                     Deskrizzjoni dettaljata ta' dawk il-proġetti tinsab fl-Anness.

            Artikolu 2

               1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) għandu jkun responsabbli għall-implimentazzjoni ta' din id-Deċiżjoni.

               2.   L-implimentazzjoni teknika tal-attivitajiet imsemmija fl-Artikolu 1 għandha tkun fdata lill-UNODA. Huwa għandu jwettaq dan il-kompitu taħt ir-responsabbiltà tar-RGħ. Għal dak il-għan, ir-RGħ għandu jagħmel l-arranġamenti meħtieġa mal-UNODA.

            Artikolu 3

               1.   L-ammont ta' referenza finanzjarja għall-implimentazzjoni tal-proġetti msemmijin fl-Artikolu 1(3) għandu jkun ta' EUR 3 029 856,79.

               2.   In-nefqa ffinanzjata mill-ammont stipulat fil-paragrafu 1 għandha tkun amministrata b'konformità mal-proċeduri u r-regoli applikabbli għall-baġit ġenerali tal-Unjoni.

               3.   Il-Kummissjoni għandha tissorvelja l-amministrazzjoni korretta tan-nefqa msemmija fil-paragrafu 1. Għal dak il-għan, hija għandha tikkonkludi ftehim ta' finanzjament mal-UNODA. Il-ftehim ta' finanzjament għandu jistipula li l-UNODA għandu jiżgura l-viżibbiltà tal-kontribuzzjoni tal-Unjoni adatta għad-daqs tagħha.

               4.   Il-Kummissjoni għandha tara li tikkonkludi l-ftehim ta' finanzjament malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.

            Artikolu 4
            Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjija mill-UNODA. Dawk ir-rapporti għandhom jifformaw il-bażi għall-evalwazzjoni mwettqa mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(3).

            Artikolu 5

               1.   Din id-Deċiżjoni għandha tidħol fis-seħħ fid-data tal-adozzjoni tagħha.

               2.   Din id-Deċiżjoni għandha tiskadi 36 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3) jew sitt xhur wara d-data tal-adozzjoni tagħha jekk ebda ftehim ta' finanzjament ma jkun ġie konkluż f'dak il-perijodu.

            Magħmul fi Brussell, il-21 ta' Jannar 2019.

                  Għall-Kunsill

                  Il-President

               F. MOGHERINI

            (1)  Azzjoni Konġunta tal-Kunsill 2006/184/PESK tas-27 ta' Frar 2006 b'appoġġ għall-Konvenzjoni tal-Armi Bioloġiċi u Tossiċi, fil-qafas tal-Istrateġija tal-UE kontra l-Proliferazzjoni tal-Armi ta' Qerda tal-Massa (ĠU L 65, 7.3.2006, p. 51).

            (2)  Pjan ta' Azzjoni tal-UE dwar armi bijoloġiċi u tossiċi, li jikkomplimenta l-Azzjoni Konġunta tal-UE b'appoġġ tal-BTWC (ĠU C 57, 9.3.2006, p. 1).

            (3)  Azzjoni Konġunta tal-Kunsill 2008/858/PESK tal-10 ta' Novembru 2008 b'appoġġ għall-Konvenzjoni dwar l-Armi Bijoloġiċi u Tossiċi (BTWC), fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Distruzzjoni Massiva (ĠU L 302, 13.11.2008, p. 29).

            (4)  Id-Deċiżjoni tal-Kunsill 2011/429/PESK tat-18 ta' Lulju 2011 dwar il-Pożizzjoni tal-Unjoni Ewropea għas-Seba' Konferenza ta' Reviżjoni tal-Istati Partijiet għall-Konvenzjoni dwar il-Projbizzjoni tal-Iżvilupp, il-Produzzjoni u l-Ħażna ta' Armi Batterjoloġiċi (Bijoloġiċi) u ta' Tossina u dwar il-Qerda Tagħhom (BTWC) (ĠU L 188, 19.7.2011, p. 42).

            (5)  Id-Deċiżjoni tal-Kunsill 2012/421/PESK tat-23 ta' Lulju 2012 b'appoġġ għall-Konvenzjoni dwar l-Armi Bijoloġiċi u Tossiċi (BTWC), fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 196, 24.7.2012, p. 61).

            (6)  Id-Deċiżjoni tal-Kunsill (PESK) 2015/2096 tas-16 ta' Novembru 2015 dwar il-pożizzjoni tal-Unjoni Ewropea fir-rigward tat-Tmien Konferenza ta' Reviżjoni tal-Konvenzjoni dwar il-Projbizzjoni tal-Iżvilupp, il-Produzzjoni u l-Ħażna ta' Armi Batterjoloġiċi (Bijoloġiċi) u ta' Tossina u dwar il-Qerda Tagħhom (BTWC) (ĠU L 303, 20.11.2015, p. 13).

            (7)  Id-Deċiżjoni tal-Kunsill (PESK) 2016/51 tat-18 ta' Jannar 2016 b'appoġġ għall-Konvenzjoni dwar l-Armi Bijoloġiċi u Tossiċi (BTWC) fil-qafas tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 12, 19.1.2016, p. 50).

            ANNESS
            1.   PROĠETTI
            1.1.   Proġett 1: Appoġġ għall-universalizzazzjoni tal-BTWC
            1.1.1.   Għan tal-proġett
            Li tiġi promossa aderenza universali għall-BTWC billi l-Istati li mhumiex parti għall-Konvenzjoni jiġu mħeġġa jifhmu aħjar il-benefiċċji tal-għaqda mal-BTWC u li jkunu aktar involuti fil-laqgħat tal-BTWC u attivitajiet oħra. Dan il-proġett ser jappoġġa l-implimentazzjoni tad-deċiżjonijiet u r-rakkomandazzjonijiet tat-Tmien Konferenza ta' Reviżjoni dwar l-universalizzazzjoni tal-BTWC u jiżgura s-sostenibbiltà tal-isforzi mibdija bis-saħħa tad-Deċiżjoni (PESK) 2016/51 wara s-Sessjoni ta' Ħidma dwar l-Universalizzazzjoni Reġjonali għar-reġjun tal-Paċifiku, li saret f'Fiġi f'Lulju 2017, u żewġ sessjonijiet ta' ħidma reġjonali mmirati lejn l-Istati li għadhom mhumiex parti għall-BTWC fl-Afrika tard fl-2018.
            1.1.2.   Riżultati mistennija tal-proġett:

                        (a)

                        iżjed adeżjoni mal-BTWC fir-reġjuni ġeografiċi kollha;

                        (b)

                        fehim aħjar tal-BTWC fost l-awtoritajiet nazzjonali rilevanti, inkluż membri parlamentari, u/jew netwerking subreġjonali msaħħaħ dwar il-BTWC sabiex tiġi promossa s-sħubija fil-BTWC u l-implimentazzjoni tagħha;

                        (c)

                        aktar Stati li jikkommettu ruħhom li jissieħbu fil-BTWC u li qegħdin jieħdu passi lejn dak l-għan;

                        (d)

                        aktar Stati li mhumiex parti għall-BTWC li jinvolvu ruħhom f'attivitajiet u laqgħat tal-BTWC.

                  1.1.3.   Deskrizzjoni tal-proġett
            Il-Konferenzi ta' Reviżjoni tal-BTWC sostnew b'mod regolari li ż-żieda fis-sħubija fil-BTWC hija ta' importanza kbira. Madankollu, għad hemm 15-il Stat li mhumiex parti għall-BTWC, l-aktar fl-Afrika u l-Paċifiku. Għalhekk, dan il-proġett jinvolvi programmi speċifiċi li għandhom fil-mira erba' Stati li huma firmatarji iżda li għandhom ma humiex partijiet għall-BTWC sabiex jinkiseb progress sostantiv fil-proċess ta' ratifika/adeżjoni tagħhom. Dawk il-programmi ser jaħdmu mill-qrib ma' atturi rilevanti oħra, inkluż l-Organizzazzjoni għall-Projbizzjoni ta' Armi Kimiċi, il-Kumitat stabbilit taħt ir-Riżoluzzjoni 1540(2004) tal-Kunsill tas-Sigurtà tan-NU, iċ-Ċentri ta' Eċċellenza CBRN tal-UE u l-organizzazzjonijiet tas-soċjetà ċivili (pereżempju ċ-Ċentru ta' Riċerka, Taħriġ u Informazzjoni dwar il-Verifikazzjoni (VERTIC — Verification Research, Training and Information Centre), il-Parlamentari għall-Azzjoni Globali u l-Istitut għall-Istudji fuq is-Sigurtà) biex jiġu żviluppati relazzjonijiet ta' ħidma kontinwa ma' korpi rilevanti reġjonali u subreġjonali, jiġi pprovdut materjali ta' informazzjoni adattati skont il-ħtieġa u jinbeda djalogu dirett mal-Istati fir-reġjun fil-mira.
            Ser jitwettqu għadd ta' attivitajiet ta' universalizzazzjoni fil-pajjiż f'erba' Stati li mhumiex parti għall-BTWC. Dawk il-pajjiżi ser jintgħażlu fuq il-bażi tal-prospetti attwali fir-rigward tar-ratifika/adeżjoni fil-mument tal-adozzjoni ta' din id-Deċiżjoni. Dawk l-attivitajiet jibnu fuq id-diskussjonijiet u l-eżiti ta' sessjonijiet ta' ħidma reġjonali preċedenti, billi jittrasferuhom għal kuntest nazzjonali, u jiġu adattati għaċ-ċirkostanzi nazzjonali. Dawn jinvolvu t-tħejjija ta' pjan ta' ħidma ta' universalizzazzjoni għal kull Stat involut, bl-involviment ta' partijiet ikkonċernati nazzjonali. Jekk ikun possibbli u xieraq, dawk l-attivitajiet jistgħu jikkonsistu minn attività konġunta bejn Stati b'ċirkostanzi nazzjonali simili li bejniethom għaddejja kooperazzjoni mill-qrib. Oqsma ta' prijorità għall-attivitajiet ser ikunu l-għoti ta' materjal ta' informazzjoni speċifiku dwar il-benefiċċji tas-sħubija fil-BTWC, is-sensibilizzazzjoni tal-partijiet ikkonċernati nazzjonali, inkluż membri parlamentari u oħrajn li jieħdu d-deċiżjonijiet politiċi, u l-promozzjoni tal-istabbiliment ta' koordinazzjoni nazzjonali dwar kwistjonijiet marbutin mal-BTWC.
            Barra minn hekk, ser jiġu organizzati żewġ sessjonijiet ta' ħidma reġjonali, waħda għall-Afrika u waħda għar-reġjun Paċifiku, biex jittieħed vantaġġ mill-fatt li bosta Stati li mhumiex parti għall-BTWC huma ġeografikament qrib xulxin u biex jiġi inkoraġġut djalogu reġjonali sabiex jingħata sostenn lil dawn l-isforzi ta' universalizzazzjoni. Ser jiġi inkluż ukoll element ta' sponsorizzazzjoni sabiex uffiċjali ewlenin minn Stati li għadhom mhumiex parti għall-BTWC jinġiebu għal-laqgħat tagħha f'Ġinevra.
            1.2.   Proġett 2: Żvilupp ta' kapaċitajiet b'appoġġ għall-implimentazzjoni tal-BTWC
            1.2.1.   Għan tal-proġett
            Dan il-proġett għandu l-għan li jissokta l-attivitajiet mibdija bis-saħħa tad-Deċiżjoni (PESK) 2016/51 fil-qafas tal-programmi ta' assistenza estiżi tagħha. L-għan ser ikun li l-isforzi jiġu kkonċentrati fuq mhux aktar minn ħames pajjiżi benefiċjarji billi jingħata appoġġ iffukat u sostnut fl-oqsma mitluba, matul il-perijodu ta' implimentazzjoni ta' tliet snin tad-Deċiżjoni (PESK) 2016/51.
            1.2.2.   Riżultati mistennija tal-proġett:

                        (a)

                        adozzjoni ta' miżuri leġislattivi jew amministrattivi xierqa, inkluż dispożizzjonijiet tad-dritt kriminali, li jkopru l-ambitu sħiħ tal-projbizzjonijiet u l-miżuri preventivi previsti fil-BTWC u elaborati mit-Tmien Konferenza ta' Reviżjoni;

                        (b)

                        implimentazzjoni u infurzar effettivi biex jiġi pprevenut ksur tal-BTWC u biex jiġu imposti sanzjonijiet f'każ ta' ksur;

                        (c)

                        koordinazzjoni u netwerking aħjar fost il-partijiet ikkonċernati kollha involuti fil-proċess tal-BTWC, inkluż assoċjazzjonijiet tal-bijosikurezza nazzjonali u reġjonali, membri parlamentari u s-settur privat, sabiex tiġi promossa implimentazzjoni effettiva;

                        (d)

                        aktar trasparenza fost l-Istati Parti għall-BTWC;

                        (e)

                        ħolqien jew tisħiħ ta' mekkaniżmi nazzjonali għall-ġbir tal-informazzjoni meħtieġa u għall-preżentazzjonijiet annwali tas-CBMs;

                        (f)

                        aktar Stati Parti jieħdu sehem fi skambju ta' CBMs fuq bażi regolari u kwalità mtejba tal-informazzjoni ppreżentata;

                        (g)

                        aktar Stati Parti jippreżentaw id-dikjarazzjonijiet tas-CBMs tagħhom b'mod elettroniku;

                        (h)

                        aktar Stati Parti jkunu għażlu punt ta' kuntatt nazzjonali għall-BTWC;

                        (i)

                        faċilitazzjoni ta' programmi ta' edukazzjoni, taħriġ, skambju u ġemellaġġ u mezzi oħra għall-iżvilupp tar-riżorsi umani fix-xjenzi u t-teknoloġija bijoloġiċi marbutin mal-implimentazzjoni tal-BTWC f'pajjiżi fil-fażi tal-iżvilupp.

                  1.2.3.   Deskrizzjoni tal-proġett
            B'dan il-proġett, l-UNODA ser jipprova jistabbilixxi kooperazzjoni attiva mal-Istati Membri, u esperti u istituzzjonijiet nazzjonali mill-UE li huma kapaċi jagħtu assistenza ta' kwalità għolja u rilevanti. Ser ikomplu jiġu ingaġġati esperti nnominati mill-Istati Membri għall-appoġġ, partikolarment dawk il-membri tar-roster ta' esperti tal-Unjoni stabbilit skont id-Deċiżjoni (PESK) 2016/51. Barra minn hekk, l-UNODA ser jipprova jaħdem fi sħubija ma' istituzzjonijiet nazzjonali rilevanti li għandhom għarfien espert partikolari u, fost affarijiet oħra, wettqu proġetti ta' assistenza fl-imgħoddi. L-UNODA ser ikompli wkoll jaħdem fi sħubija maċ-Ċentri Reġjonali tan-NU għall-Paċi u d-Diżarm, l-Istitut Interreġjonali ta' Riċerka tan-Nazzjonijiet Uniti dwar il-Kriminalità u l-Ġustizzja, iċ-Ċentri ta' Eċċellenza tal-UE dwar is-CBRN kif ukoll organizzazzjonijiet mhux governattivi (pereżempju VERTIC) u gruppi ta' riflessjoni (pereżempju l-Konsorzju tal-UE għan-Nonproliferazzjoni u d-Diżarm).
            F'dan il-proġett ukoll, ser isiru sa tliet eżerċizzji ta' evalwazzjoni bejn il-pari sabiex ikompli jikber l-appoġġ għal dan il-kunċett. L-eżerċizzji ser jibnu fuq l-eżerċizzji li saru minn Franza fl-2013, mill-pajjiżi BENELUX fl-2015, mill-Ġermanja fl-2016, mill-Marokk fl-2017 u mill-Georgia fl-2018. Dan il-kunċett jista' jkun għodda qawwija ta' bini ta' fiduċja u jwitti t-triq għal aktar kooperazzjoni bħala riżultat tal-identifikazzjoni ta' suġġetti rilevanti.
            1.3.   Proġett 3: It-trawwim ta' netwerks tal-bijosigurtà fin-Nofsinhar Globali
            1.3.1.   Għan tal-proġett
            Dan il-proġett għandu l-għan li jipprovdi opportunitajiet ta' żvilupp ta' kapaċitajiet għal żgħażagħ li jfasslu l-politika, xjentisti żgħażagħ u akkademiċi żgħażagħ min-Nofsinhar Globali impenjati f'oqsma marbutin mal-BTWC. Il-proġett ser ikompli jibni fuq inizjattivi ta' suċċess bħall-Borża ta' Studju tal-UNODA għall-Paċi, jespandi fuq il-ħidma tagħhom u jiżgura l-kontinwità tal-isforzi li diġà saru. Barra minn hekk, il-proġett ser jagħmel kuntatt virtwali magħhom biex jinkoraġġixxi l-iżvilupp ta' netwerks ta' professjonisti żgħażagħ u jieħu vantaġġ minn materjal ta' taħriġ żviluppat mill-Unjoni (pereżempju għodod ta' tagħlim elettroniku żviluppati mill-Konsorzju tal-UE għan-Nonproliferazzjoni u d-Diżarm).
            1.3.2.   Riżultati mistennija tal-proġett:

                        (a)

                        il-promozzjoni tal-bini ta' kapaċitajiet, permezz ta' kooperazzjoni internazzjonali, fil-bijosikurezza u l-bijosigurtà fil-kuntest tal-Artikolu X tal-BTWC;

                        (b)

                        aktar għarfien dwar il-BTWC fost iż-żgħażagħ li jfasslu l-politika, ix-xjentisti żgħażagħ u l-akkademiċi żgħażagħ min-Nofsinhar Globali;

                        (c)

                        l-istabbiliment ta' netwerks reġjonali u subreġjonali ta' prattikanti żgħażagħ fil-bijosigurtà u oqsma relatati;

                        (d)

                        il-promozzjoni tal-kunċett ta' “xjenza u innovazzjoni responsabbli” fost l-udjenza fil-mira;

                        (e)

                        il-promozzjoni ta' programmi ta' sensibilizzazzjoni, kodiċijiet ta' kondotta u standards għall-bijosikurezza u l-bijosigurtà;

                        (f)

                        diversità reġjonali akbar u diversità akbar ta' sessi fost l-esperti li jieħdu sehem f'laqgħat u diskussjonijiet tal-BTWC marbutin mal-bijosigurtà;

                        (g)

                        il-promozzjoni u l-użu ta' għodod u materjal edukattiv u ta' sensibilizzazzjoni żviluppati fil-qafas ta' Deċiżjonijiet tal-Kunsill preċedenti u minn istituti u entitajiet rilevanti.

                  1.3.3.   Deskrizzjoni tal-proġett
            Ser jiġu organizzati żewġ seminars f'Ġinevra fl-aktar żmien xieraq, li ser ilaqqgħu żgħażagħ min-Nofsinhar Globali biex jesponuhom għall-kunċett ta' negozjati multilaterali dwar id-diżarm u biex ikollhom kuntatt ma' diplomatiċi u esperti ta' livell għoli fil-qasam. Ser issir enfasi partikolari biex nisa żgħażagħ fin-Nofsinhar Globali jkunu mħeġġa jieħdu sehem.
            1.4.   Proġett 4: Appoġġ għall-programm intersessjonali u t-tħejjijiet għad-Disa' Konferenza ta' Reviżjoni tal-BTWC
            1.4.1.   Għan tal-proġett
            Dan il-programm jiffoka fuq il-mobilizzazzjoni tal-Istati Parti għall-BTWC lejn sehem attiv fid-Disa' Konferenza ta' Reviżjoni billi jiġu organizzati erba' sessjonijiet ta' ħidma reġjonali jew subreġjonali u bl-għoti ta' opportunitajiet biex issir riflessjoni u diskussjoni fuq temi ewlenin tal-programm intersessjonali 2018-2020.
            1.4.2.   Riżultati mistennija tal-proġett:

                        (a)

                        iżjed għarfien dwar il-BTWC u d-Disa' Konferenza ta' Reviżjoni fl-2021 u s-sinifikat tagħha għall-evoluzzjoni futura tal-BTWC;

                        (b)

                        djalogu komprensiv u transreġjonali dwar kwistjonijiet li għandhom jiġu kkunsidrati fid-Disa' Konferenza ta' Reviżjoni;

                        (c)

                        l-iżvilupp ta' għadd ta' proposti għal inizjattivi ġodda li għandhom jiġu implimentati wara d-Disa' Konferenza ta' Reviżjoni u appoġġ mifrux għall-adozzjoni tagħhom mid-Disa' Konferenza ta' Reviżjoni;

                        (d)

                        is-sehem attiv ta' esperti minn pajjiżi fil-fażi tal-iżvilupp fil-laqgħat tal-2019 u l-2020 tal-programm intersessjonali u fid-Disa' Konferenza ta' Reviżjoni.

                  1.4.3.   Deskrizzjoni tal-proġett
            Ser tiġi organizzata sensiela ta' sessjonijiet ta' ħidma reġjonali jew subreġjonali biex jiġu indirizzati t-temi tal-programm intersessjonali 2018-2020 u biex tingħata għajnuna lill-President tal-Konferenza ta' Reviżjoni li jmiss qabel id-Disa' Konferenza ta' Reviżjoni u matulha, bil-ħsieb tal-evoluzzjoni futura tal-BTWC., L-objettiv ta' dawk is-sessjonijiet ta' ħidma huwa li jiġi ffaċilitat fehim komuni fuq bażi reġjonali jew subreġjonali permezz tad-diskussjoni ta' proposti fuq kif għandu jsir progress fil-kwistjonijiet. Ser jiġu organizzati wkoll avvenimenti sekondarji f'Ġinevra waqt il-laqgħat tal-BTWC, kif xieraq. Dan ser jinkoraġġixxi l-formazzjoni ta' kostitwenza wiesgħa ta' Stati Parti favur tisħiħ inkrementali tal-BTWC.
            Dan il-proġett ser jappoġġa wkoll il-programm ta' sponsorizzazzjoni li permezz tiegħu esperti minn pajjiżi fil-fażi tal-iżvilupp ikunu jistgħu jieħdu sehem fil-laqgħat intersessjonali tal-BTWC u fid-Disa' Konferenza ta' Reviżjoni f'Ġinevra.
            Barra minn hekk, bi tħejjija għad-Disa' Konferenza ta' Reviżjoni, dan il-proġett jipproponi l-organizzazzjoni ta' konferenza internazzjonali dwar ix-xjenza u t-teknoloġija, li għandha ssir f'Ġinevra, immirata lejn esperti governattivi, organizzazzjonijiet mhux governattivi, organizzazzjonijiet tas-soċjetà ċivili u membri tal-industrija biex jinkorporaw il-fehmiet tagħhom fid-diskussjonijiet li mbagħad ser jgħinu biex jissawwar il-programm tad-Disa' Konferenza ta' Reviżjoni.
            1.5.   Proġett 5: L-istat ta' tħejjija tal-Istati Parti għall-prevenzjoni ta' attakki li jinvolvu aġenti bijoloġiċi u r-rispons għalihom
            1.5.1.   Għan tal-proġett
            Dan il-proġett għandu l-għan li jsaħħaħ il-kapaċità ta' Stati Parti magħżula li jipprevjenu attakk b'armi bijoloġiċi u jirreaġixxu għalih. Ser jingħata taħriġ f'assistenza u protezzjoni minn esperti mill-Istati Membri u minn organizzazzjonijiet internazzjonali rilevanti. Ser jitfittxu sħubijiet ma' pajjiżi terzi biex jiġu ospitati dawn il-korsijiet ta' taħriġ u għall-użu tal-faċilitajiet meħtieġa. Dan it-taħriġ ser jirriżulta f'kapaċità preventiva aktar b'saħħitha u aktar reżiljenza kontra l-użu ħażin ta' aġenti bijoloġiċi, u kapaċità nazzjonali u reġjonali aħjar ta' rispons għal dan l-użu ħażin. Il-proġett ser jinkoraġġixxi wkoll lill-Istati Parti biex irawmu l-ħolqien ta' netwerks reġjonali fir-reġjuni jew is-subreġjuni tagħhom biex itejbu kemm il-miżuri preventivi kollettivi tagħhom u r-rispons koordinat tagħhom għal attakk potenzjali b'armi bijoloġiċi.
            1.5.2.   Riżultati mistennija tal-proġett:

                        (a)

                        kontribut għall-implimentazzjoni msaħħa tal-Artikolu VII tal-BTWC u għal fehim aħjar tal-isfidi prattiċi li għandha quddiemha l-implimentazzjoni tiegħu;

                        (b)

                        jingħata kontribut sostantiv għal-Laqgħat tal-2019 u l-2020 tal-Esperti dwar l-Assistenza, ir-Rispons u l-Istat ta' Tħejjija;

                        (c)

                        kontribut għat-tisħiħ tal-kapaċitajiet ta' rispons internazzjonali għal tifqigħat ta' mard li jittieħed, sew ta' oriġini naturali kif ukoll intenzjonati;

                        (d)

                        tisħiħ tal-kapaċitajiet fi Stati Parti magħżulin għall-identifikazzjoni u r-rappurtar ta' tifqigħat ta' mard li jittieħed jew attakki b'armi bijoloġiċi u għar-rispons għalihom, inkluż fl-oqsma tat-tħejjija, ir-rispons, u l-ġestjoni u l-mitigazzjoni tal-kriżijiet;

                        (e)

                        promozzjoni tal-importanza ta' sistemi tas-saħħa nazzjonali b'saħħithom bħala deterrent kontra l-użu potenzjali ta' armi bijoloġiċi;

                        (f)

                        kontribut għal kapaċità msaħħa fil-qafas tal-Mekkaniżmu għall-Investigazzjoni ta' Każijiet ta' Użu Allegat ta' Armi Kimiċi u Bijoloġiċi tas-Segretarju Ġenerali tan-NU.

                  1.5.3.   Deskrizzjoni tal-proġett
            Bħala parti minn dan il-proġett, ser jiġu organizzati għadd ta' korsijiet ta' taħriġ, eżerċizzji ta' simulazzjoni u/jew sessjonijiet ta' ħidma nazzjonali jew subreġjonali għall-Istati Parti magħżulin biex jiġi eżaminat it-teħid ta' deċiżjonijiet bejn il-gvernijiet, u jiġu promossi l-iskambju ta' informazzjoni u l-għoti ta' assistenza bejn organizzazzjonijiet nazzjonali u internazzjonali rilevanti sabiex jiġu evitati u jittaffew ir-riskji u l-impatt ta' attakk li jinvolvi aġenti bijoloġiċi. Dan ser jeżerċita u jevalwa l-prevenzjoni nazzjonali ta' inċidenti bijoloġiċi u l-istat ta' tħejjija għalihom u ser iżid l-għarfien dwar miżuri possibbli li għandhom jittieħdu biex jogħla l-livell tal-istat ta' tħejjija.
            Dan il-proġett ser jinkludi wkoll sessjoni ta' ħidma inizjali ta' esperti f'Ġinevra biex jiġu esplorati l-ħtiġijiet b'rabta mal-implimentazzjoni tal-Artikolu VII tal-BTWC u biex jitfasslu attivitajiet biex dawk il-ħtiġijiet jiġu mwieġba li ser ikunu integrati f'attivitajiet sussegwenti ta' dan il-proġett. L-attivitajiet ikunu msejsa fuq attivitajiet li saru minn atturi rilevanti bħaċ-Ċentri ta' Eċċellenza tas-CBRN tal-UE.
            1.6.   Proġett 6: Għodod meħtieġa għall-komunikazzjoni, l-edukazzjoni u l-involviment
            1.6.1.   Għan tal-proġett
            Dan il-proġett għandu l-għan li jipproduċi għodod, materjali u approċċi konkreti u prattiċi sabiex permezz tagħhom ikun hemm l-attivitajiet deskritti fil-Proġetti 1 sa 5. Dawn l-għodod ser jiġu prodotti f'formati xierqa għall-udjenzi tagħhom, inkluż f'verżjonijiet stampati, u, b'mod ġenerali, ser jeħtieġu traduzzjoni għal-lingwi uffiċjali kollha tan-NU.
            Dan il-proġett ser ikompli wkoll jipprovdi opportunitajiet ta' finanzjament flessibbli biex jiġi ġġenerat materjal edukattiv u ta' sensibilizzazzjoni biex tiġi appoġġata l-implimentazzjoni tal-proġetti 1 sa 5 u tikber il-viżibbiltà tal-BTWC.
            1.6.2.   Riżultati mistennija tal-proġett:

                        (a)

                        appoġġ għall-Proġetti 1 sa 5;

                        (b)

                        iżjed għarfien dwar il-kwistjonijiet ta' armi bijoloġiċi, imġiba responsabbli fil-qasam tax-xjenza, u kwistjonijiet etiċi fost l-istudenti u l-għalliema tagħhom;

                        (c)

                        tixrid mifrux ta' materjali informattivi dwar il-BTWC u l-kwistjonijiet usa' dwar l-użu ħażin potenzjali tal-bijoloġija.

                  1.6.3.   Deskrizzjoni tal-proġett
            Għadd ta' proġetti diġà jistgħu jiġu identifikati, filwaqt li oħrajn ser ifeġġu ladarba jkun għaddej il-proġett. Fost il-proġetti li diġà jistgħu jiġu identifikati pereżempju, il-proposta ewlenija hija li tiġi prodotta pubblikazzjoni ta' tifkira fl-okkażjoni tal-ħamsin anniversarju tal-BTWC, li ser tiġi prodotta u tinxtered ma' udjenza wiesgħa biex jiżdied l-għarfien dwar il-ħolqien, l-evoluzzjoni u s-sinifikat kontinwu tal-BTWC fiż-żamma tal-paċi u s-sigurtà. It-traduzzjoni tas-sit elettroniku tal-BTWC u ta' materjali prodotti skont din id-Deċiżjoni u skont Deċiżjonijiet tal-Kunsill rilevanti oħra hija wkoll proġett identifikabbli u meħtieġ.
            2.   ASPETTI TA' PROĊEDURA, KOORDINAZZJONI
            L-implimentazzjoni tal-proġetti ser tinbeda minn Kumitat ta' Tmexxija bl-objettiv li jiġu stabbiliti proċeduri u modalitajiet għall-kooperazzjoni. Il-Kumitat ta' Tmexxija ser jeżamina regolarment l-implimentazzjoni tal-proġetti, mill-inqas darba kull sitt xhur, anke permezz ta' mezzi ta' komunikazzjoni elettroniċi.
            Il-Kumitat ta' Tmexxija ser ikun magħmul minn rappreżentanti tar-RGħ u l-UNODA/BWTC-ISU.
            L-applikazzjonijiet tal-Istati Parti, li mhumiex Stati Membri għal kwalunkwe assistenza u kooperazzjoni skont din id-Deċiżjoni għandhom ikunu indirizzati lill-UNODA/BWTC-ISU. Il-UNODA/BWTC-ISU ser teżamina u tivvaluta dawk l-applikazzjonijiet, kif meħtieġ, u tippreżenta rakkomandazzjonijiet lill-Kumitat ta' Tmexxija. Il-Kumitat ta' Tmexxija ser jeżamina l-applikazzjonijiet għall-assistenza kif ukoll il-Pjanijiet ta' Azzjoni u l-implimentazzjoni tagħhom. Fuq il-proposta tar-RGħ, u b'kont meħud tar-riżultati ta' diskussjonijiet fil-Kumitat ta' Tmexxija, ir-RGħ ser jieħu d-deċiżjoni finali dwar il-pajjiżi benefiċjarji b'konsultazzjoni mal-gruppi ta' ħidma kompetenti tal-Kunsill.
            Biex jiġu żgurati sjieda u sostenibbiltà qawwija ta' attivitajiet mibdija fl-Unjoni minn pajjiżi benefiċjarji, huwa maħsub li kull meta possibbli u meħtieġ, il-benefiċjarji magħżula jintalbu biex iħejju l-Pjanijiet ta' Azzjoni, li fost l-oħrajn, għandhom jispeċifikaw l-iskeda ta' żmien għat-twettiq ta' attivitajiet iffinanzjati, inkluż dawk iffinanzjati permezz ta' riżorsi nazzjonali, l-ambitu u t-tul tal-proġett, u l-partijiet ikkonċernati prinċipali. Il-UNODA/BWTC-ISU, jew l-Istati Membri, kif ikun il-każ, jistgħu jikkontribwixxu għat-tħejjija ta' dawk il-Pjanijiet ta' Azzjoni jekk ikun hemm bżonn. L-implimentazzjoni tal-proġetti ser issir skont il-Pjanijiet ta' Azzjoni.
            3.   RAPPURTAR U VALUTAZZJONI
            Il-UNODA/BWTC-ISU ser tippreżenta lir-RGħ rapporti ta' progress ta' kull sitt xhur dwar l-implimentazzjoni tal-proġetti. Barra minn hekk, ir-rapporti ser jiġu ppreżentati fuq attivitajiet ta' assistenza individwali li jsiru taħt il-Pjanijiet ta' Azzjoni stabbiliti għal pajjiżi benefiċjarji. Ir-rapporti għandhom jintbagħtu lill-grupp ta' ħidma rilevanti tal-Kunsill għall-valutazzjoni tal-progress u l-evalwazzjoni globali tal-proġetti u s-segwitu possibbli.
            Kull meta possibbli, l-Istati Parti għall-BTWC ser jiġu informati dwar l-implimentazzjoni tal-proġetti, inkluż permezz ta' mezzi elettroniċi. L-Istati Benefiċjarji ser ikunu mistennija li jirrapportaw lil-laqgħat tal-BTWC dwar it-twettiq u l-eżitu ta' attivitajiet implimentati għall-benefiċċju tagħhom u biex jagħtu rikonoxximent xieraq lill-appoġġ tal-Unjoni.
            4.   PARTEĊIPAZZJONI TA' ESPERTI LI ĠEJJIN MINN STATI MEMBRI TAL-UE
            L-involviment attiv ta' esperti ġejjin minn Stati Membri huwa meħtieġ għall-implimentazzjoni b'suċċess ta' din id-Deċiżjoni. Il-UNODA/BWTC-ISU ser tiġi inkoraġġuta tuża dawk l-esperti, inkluż permezz ta' aġġornament regolari tar-roster tal-esperti tal-Unjoni stabbilit taħt id-Deċiżjoni tal-Kunsill (PESK) 2016/51 dwar il-BTWC, miżmum mill-UNODA/BWTC-ISU. L-ispejjeż tal-missjoni tal-esperti relatati mal-implimentazzjoni ta' proġetti ser ikunu koperti taħt din id-Deċiżjoni.
            Hu mistenni li meta jkunu previsti żjarat ta' assistenza, bħal assistenza legali jew assistenza bis-CBMs, żjara minn mhux aktar minn tliet esperti għal mhux aktar minn ħamest ijiem tkun ikkunsidrata bħala l-prattika standard. Jekk ma jkun jista' jiġi identifikat ebda espert tal-Unjoni għall-għoti ta' assistenza speċifika mitluba minn Stat Parti benefiċjarju, ser isiru sforzi biex jiġi identifikat u ingaġġat l-appoġġ ta' provvedituri esterni ta' assistenza b'għarfien espert fit-tema rilevanti li tkun trid tiġi indirizzata.
            5.   TUL TA' ŻMIEN
            L-implimentazzjoni tal-proġetti hija stmata li ddum b'kollox 36 xahar.
            6.   BENEFIĊJARJI
            Il-benefiċjarji tal-Proġett Nru 1 ser ikunu Stati mhux Parti għall-BTWC (kemm Stati firmatarji kif ukoll Stati mhux firmatarji) għal attivitajiet ta' universalizzazzjoni, inkluż is-settur privat, l-akkademja u l-NGOs fejn xieraq.
            Il-benefiċjarji tal-Proġett Nru 2, fir-rigward ta' attivitajiet ta' żvilupp ta' kapaċità, huma Stati Parti għall-BTWC, b'attenzjoni partikolari għal Stati li aċċedew reċentement għall-BTWC.
            Il-benefiċjarji tal-Proġett Nru 3 ser ikunu żgħażagħ li jfasslu l-politika, xjentisti żgħażagħ u akkademiċi żgħażagħ mill-Istati Parti għall-BTWC fin-Nofsinhar Globali involuti f'oqsma xjentifiċi u akkademiċi marbutin mal-BTWC.
            Il-benefiċjarji tal-Proġett Nru 4 ser ikunu uffiċjali minn Stati Parti, partikolarment dawk li jaħdmu fuq kwistjonijiet tal-BTWC, bħal dawk magħżulin bħala punti ta' kuntatt nazzjonali u dawk f'Missjonijiet Permanenti f'Ġinevra, u esperti nazzjonali oħrajn identifikati mill-Istati Parti nfushom.
            Il-benefiċjarji tal-Proġett Nru 5 ser ikunu għadd żgħir ta' Stati Parti magħżulin, li jkunu ntgħażlu fuq il-bażi ta' sejħa għal applikazzjonijiet, li ser ikollhom l-opportunità jieħdu sehem f'korsijiet ta' taħriġ, eżerċizzji ta' simulazzjoni u/jew sessjonijiet ta' ħidma nazzjonali/subreġjonali bil-għan li jsaħħu l-kapaċità tagħhom li jipprevjenu attakk li jinvolvi armi bijoloġiċi u li jirreaġixxu għalih.
            Il-benefiċjarji tal-Proġett Nru 6 ser ikunu dawk li jipproduċu l-materjali rilevanti kif ukoll dawk li jagħmlu użu minnhom, pereżempju studenti u għalliema, uffiċjali tal-industrija u NGOs.
            7.   RAPPREŻENTANTI TA' PARTIJIET TERZI
            Bil-għan li jiġu promossi s-sjieda reġjonali u s-sostenibbiltà tal-proġetti, il-parteċipazzjoni ta' esperti li mhumiex mill-Unjoni, inkluż dawk minn organizzazzjonijiet subreġjonali, reġjonali u internazzjonali rilevanti, ser tiġi ffinanzjata taħt din id-Deċiżjoni. Ser tiġi ffinanzjata l-parteċipazzjoni mill-UNODA/BWTC-ISU fis-sessjonijiet ta' ħidma u l-laqgħat tal-BTWC. Il-parteċipazzjoni tal-President tal-laqgħat tal-BTWC tista' tiġi ffinanzjata skont il-każ.
            8.   ENTITÀ TA' IMPLIMENTAZZJONI — KWISTJONIJIET TA' PERSUNAL
            Minħabba n-natura extra-baġitarja tal-attivitajiet previsti f'din id-Deċiżjoni għall-UNODA/BWTC-ISU, ser ikun meħtieġ persunal addizzjonali.
            9.   VIŻIBBILTÀ TAL-UE
            Il-UNODA/BWTC-ISU ser tieħu l-miżuri kollha xierqa biex tirreklama l-fatt li l-attivitajiet li saru jkunu ġew iffinanzjati mill-Unjoni. Tali miżuri ser jitwettqu f'konformità mal-Komunikazzjoni tal-Kummissjoni u l-Manwali tal-Viżibbiltà għall-Azzjonijiet Esterni tal-UE stabbiliti u ppubblikati mill-Kummissjoni Ewropea. Għaldaqstant, il-UNODA/BWTC-ISU ser tiżgura l-viżibbiltà tal-kontribuzzjoni tal-Unjoni permezz ta' mmarkar u pubbliċità xierqa, li jenfasizzaw ir-rwol tal-Unjoni, filwaqt li jiżguraw it-trasparenza tal-azzjonijiet tagħha, u jżidu l-għarfien dwar ir-raġunijiet għal din id-Deċiżjoni kif ukoll għarfien tal-appoġġ tal-Unjoni għal din id-Deċiżjoni u r-riżultati ta' dak l-appoġġ. Il-materjal prodott mill-proġetti ser juri b'mod prominenti l-bandiera tal-Unjoni f'konformità mal-linji gwida tal-Unjoni għall-użu u r-riproduzzjoni preċiżi tal-bandiera.


title: Deċiżjoni tal-Kunsill (UE) 2019/143 tat-28 ta' Jannar 2019 dwar il-konklużjoni, f'isem l-Unjoni, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina b'rabta ma' DS492: L-Unjoni Ewropea - Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam

text:
                  31.1.2019

                  MT

                  Il-Ġurnal Uffiċjali tal-Unjoni Ewropea

                  L 27/2

         DEĊIŻJONI TAL-KUNSILL (UE) 2019/143
         tat-28 ta' Jannar 2019
         dwar il-konklużjoni, f'isem l-Unjoni, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina b'rabta ma' DS492: L-Unjoni Ewropea - Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-punt (a)(v) tat-tieni subparagrafu tal-Artikolu 218(6) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-approvazzjoni tal-Parlament Ewropew (1),
         Billi:

                     (1)

                     Fit-12 ta' Marzu 2018, il-Kunsill awtorizza lill-Kummissjoni tiftaħ negozjati dwar soluzzjoni bi qbil reċiproku maċ-Ċina b'rabta mill-proċedimenti għas-soluzzjoni tat-tilwim tad-WTO DS492: L-Unjoni Ewropea — Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam.

                     (2)

                     Dawk in-negozjati ġew konklużi u fit-18 ta' Ġunju 2018 ġie inizjalat Ftehim fil-forma ta' Skambju ta' Ittri bejn l-Unjoni Ewropea u ċ-Ċina (“il-Ftehim”).

                     (3)

                     Il-Ftehim ġie ffirmat f'isem l-Unjoni fit-30 ta' Novembru 2018, soġġett għall-konklużjoni tiegħu f'data aktar tard, b'konformità mad-Deċiżjoni tal-Kunsill (UE) 2018/1252 (2).

                     (4)

                     Jenħtieġ li l-Ftehim jiġi approvat,

               ADOTTA DIN ID-DEĊIŻJONI:

            Artikolu 1
            Il-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina b'rabta ma' DS492: L-Unjoni Ewropea - Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam huwa b'dan approvat f'isem l-Unjoni.
            It-test tal-Ftehim huwa mehmuż ma' din id-Deċiżjoni.

            Artikolu 2
            Il-President tal-Kunsill għandu, f'isem l-Unjoni, jagħti n-notifika prevista fil-Ftehim. (3)

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-28 ta' Jannar 2019.

                  Għall-Kunsill

                  Il-President

               P. DAEA

            (1)  Il-Parlament Ewropew ta l-kunsens tiegħu fis-16 ta' Jannar 2019 (għadu mhux ippubblikat fil-Ġurnal Uffiċjali).

            (2)  Id-Deċiżjoni tal-Kunsill (UE) 2018/1252 tat-18 ta' Settembru 2018 dwar l-iffirmar, f'isem l-Unjoni, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina b'rabta ma' DS492: L-Unjoni Ewropea — Miżuri li jaffettwaw il-Konċessjonijiet Tariffarji għal Ċerti Prodotti tal-Laħam tal-Pollam (ĠU L 237, 20.9.2018, p. 2).

            (3)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kumitat Politiku u ta' Sigurtà (PESK) 2019/264 tas-7 ta' Frar 2019 dwar il-ħatra tal-Kmandant tal-Operazzjoni tal-UE għall-operazzjoni militari tal-Unjoni Ewropea fil-Bożnija-Ħerzegovina u li tħassar id-Deċiżjoni (PESK) 2017/464 (BiH/27/2019)

text:
                  15.2.2019

                  MT

                  Il-Ġurnal Uffiċjali tal-Unjoni Ewropea

                  L 44/12

         DEĊIŻJONI TAL-KUMITAT POLITIKU U TA' SIGURTÀ (PESK) 2019/264
         tas-7 ta' Frar 2019
         dwar il-ħatra tal-Kmandant tal-Operazzjoni tal-UE għall-operazzjoni militari tal-Unjoni Ewropea fil-Bożnija-Ħerzegovina u li tħassar id-Deċiżjoni (PESK) 2017/464 (BiH/27/2019)
         IL-KUMITAT POLITIKU U TA' SIGURTÀ,
         Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu tal-Artikolu 38 tiegħu,
         Wara li kkunsidra l-Azzjoni Konġunta tal-Kunsill 2004/570/PESK tat-12 ta' Lulju 2004 dwar l-operazzjoni militari tal-Unjoni Ewropea fil-Bożnija-Ħerzegovina (1), u b'mod partikolari l-Artikolu 6 tagħha,
         Billi:

                     (1)

                     Skont l-Artikolu 6(1) tal-Azzjoni Konġunta 2004/570/PESK, il-Kunsill awtorizza lill-Kumitat Politiku u ta' Sigurtà biex jieħu deċiżjonijiet rilevanti dwar il-ħatra tal-Kmandant tal-Operazzjoni tal-UE.

                     (2)

                     Fis-7 ta' Marzu 2017, il-Kumitat Politiku u ta' Sigurtà adotta d-Deċiżjoni (PESK) 2017/464 (2) li taħtar lid-Deputat Kmandant Alleat Suprem għall-Ewropa (DSACEUR), il-Ġeneral Sir James EVERARD bħala l-Kmandant tal-Operazzjoni tal-UE għall-operazzjoni militari tal-Unjoni Ewropea fil-Bożnija-Ħerzegovina.

                     (3)

                     Fid-29 ta' Marzu 2017, ir-Renju Unit tal-Gran Brittanja u l-Irlanda ta' Fuq innotifika lill-Kunsill Ewropew, f'konformità mal-Artikolu 50(2) tat-Trattat dwar l-Unjoni Ewropea, bl-intenzjoni tiegħu li jirtira mill-Unjoni Ewropea.

                     (4)

                     Fit-8 ta' Ottubru 2018, il-Kumitat Politiku u ta' Sigurtà ddeċieda fil-prinċipju li l-Viċi Kap tal-Persunal tal-Kwartieri Ġenerali Supremi tal-Potenzi Alleati fl-Ewropa (SHAPE) għandu jinħatar bħala Kmandant tal-Operazzjoni tal-UE għall-operazzjoni militari tal-Unjoni Ewropea fil-Bożnija-Ħerzegovina mid-29 ta' Marzu 2019, soġġett għall-konferma min-NATO tad-disponibbiltà tiegħu.

                     (5)

                     Fis-7 ta' Diċembru 2018, il-Kunsill tal-Atlantiku tat-Tramuntana kkonferma d-disponibbiltà tal-Viċi Kap tal-Persunal ta' SHAPE biex jassumi r-rwol tiegħu ta' Kmandant tal-Operazzjoni tal-UE għall-operazzjoni militari tal-Unjoni Ewropea fil-Bożnija-Ħerzegovina taħt l-Arranġamenti “Berlin plus”, mid-29 ta' Marzu 2019.

                     (6)

                     Għaldaqstant, jenħtieġ li l-Logutenent Ġeneral Olivier RITTIMANN, Viċi Kap tal-Persunal ta' SHAPE, jinħatar bħala Kmandant tal-Operazzjoni tal-UE għall-operazzjoni militari tal-Unjoni Ewropea fil-Bożnija-Ħerzegovina mid-29 ta' Marzu 2019 f'12:00 CET.

                     (7)

                     Għalhekk jenħtieġ li d-Deċiżjoni (PESK) 2017/464 titħassar.

                     (8)

                     F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tiħux sehem fl-elaborazzjoni u fl-implimentazzjoni ta' deċiżjonijiet u azzjonijiet tal-Unjoni li għandhom implikazzjonijiet ta' difiża.

                     (9)

                     Fit-12 u t-13 ta' Diċembru 2002, il-Kunsill Ewropew ta' Kopenħagen adotta dikjarazzjoni li tgħid li l-arranġamenti “Berlin plus” u l-implimentazzjoni tagħhom ser japplikaw biss għal dawk l-Istati Membri tal-Unjoni li huma wkoll jew membri tan-NATO jew li huma partijiet fis-“Sħubija għall-Paċi”, u li konsegwentement ikkonkludew arranġamenti bilaterali dwar is-sigurtà man-NATO,

               ADOTTA DIN ID-DEĊIŻJONI:

            Artikolu 1
            Il-Logutenent Ġeneral Olivier RITTIMANN, Viċi Kap tal-Persunal tal-Kwartieri Ġenerali Supremi tal-Potenzi Alleati fl-Ewropa, huwa b'dan maħtur biex jieħu post il-Ġeneral Sir James EVERARD bħala Kmandant tal-Operazzjoni tal-UE għall-operazzjoni militari tal-Unjoni Ewropea fil-Bożnija-Ħerzegovina mid-29 ta' Marzu 2019 f'12:00 CET.

            Artikolu 2
            Id-Deċiżjoni (PESK) 2017/464 hija b'dan imħassra.

            Artikolu 3
            Din id-Deċiżjoni għandha tidħol fis-seħħ fid-29 ta' Marzu 2019.

            Magħmul fi Brussell, is-7 ta' Frar 2019.

                  Għall-Kumitat Politiku u ta' Sigurtà

                  Il-President

               S. FROM-EMMESBERGER

            (1)  ĠU L 252, 28.7.2004, p. 10.

            (2)  Id-Deċiżjoni tal-Kumitat Politiku u ta' Sigurtà (PESK) 2017/464 tas-7 ta' Marzu 2017 dwar il-ħatra tal-Kmandant tal-Operazzjoni tal-UE għall-operazzjoni militari tal-Unjoni Ewropea fil-Bożnija-Ħerzegovina u li tħassar id-Deċiżjoni BiH/21/2014 (BiH/24/2017) (ĠU L 72, 17.3.2017, p. 70).


title: Deċiżjoni tal-Kunsill (UE) 2019/528 tas-6 ta' Novembru 2018 dwar il-konklużjoni, f'isem l-Unjoni, tal-Ftehim għal kooperazzjoni xjentifika u teknoloġika bejn l-Unjoni Ewropea u r-Renju tal-Marokk li jistabbilixxi t-termini u l-kondizzjonijiet għall-parteċipazzjoni tar-Renju tal-Marokk fis-Sħubija fir-Riċerka u l-Innovazzjoni fiż-Żona tal-Mediterran (PRIMA)

text:
                  29.3.2019

                  MT

                  Il-Ġurnal Uffiċjali tal-Unjoni Ewropea

                  L 88/1

         DEĊIŻJONI TAL-KUNSILL (UE) 2019/528
         tas-6 ta' Novembru 2018
         dwar il-konklużjoni, f'isem l-Unjoni, tal-Ftehim għal kooperazzjoni xjentifika u teknoloġika bejn l-Unjoni Ewropea u r-Renju tal-Marokk li jistabbilixxi t-termini u l-kondizzjonijiet għall-parteċipazzjoni tar-Renju tal-Marokk fis-Sħubija fir-Riċerka u l-Innovazzjoni fiż-Żona tal-Mediterran (PRIMA)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 186, flimkien mal-punt (a)(v) tat-tieni subparagrafu tal-Artikolu 218(6) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-kunsens tal-Parlament Ewropew (1),
         Billi:

                     (1)

                     Id-Deċiżjoni (UE) 2017/1324 tal-Parlament Ewropew u tal-Kunsill (2) tipprevedi l-parteċipazzjoni tal-Unjoni fis-Sħubija fir-Riċerka u l-Innovazzjoni fiż-Żona tal-Mediterran (“PRIMA”) li jipparteċipaw fiha b'mod konġunt diversi Stati Membri.

                     (2)

                     Ir-Renju tal-Marokk (“il-Marokk”) esprima x-xewqa tiegħu li jissieħeb fi PRIMA bħala Stat Parteċipant u li jkun fl-istess livell tal-Istati Membri u tal-pajjiżi terzi assoċjati mal-programm Orizzont 2020 - il-Programm Qafas għar-Riċerka u l-Innovazzjoni (2014-2020) - li jipparteċipaw fi PRIMA.

                     (3)

                     Skont l-Artikolu 1(2) tad-Deċiżjoni (UE) 2017/1324, il-Marokk isir Stat Parteċipant fi PRIMA soġġett għall-konklużjoni ta' ftehim internazzjonali għal kooperazzjoni xjentifika u teknoloġika mal-Unjoni li jistabbilixxi t-termini u l-kondizzjonijiet għall-parteċipazzjoni tal-Marokk fi PRIMA.

                     (4)

                     F' b'konformità mad-Deċiżjoni tal-Kunsill(UE) 2018/639 (3), il-Ftehim għal kooperazzjoni xjentifika u teknoloġika bejn l-Unjoni Ewropea u r-Renju tal-Marokk li jistabbilixxi t-termini u l-kondizzjonijiet għall-parteċipazzjoni tar-Renju tal-Marokk fis-Sħubija fir-Riċerka u l-Innovazzjoni fiż-Żona tal-Mediterran (PRIMA) (“il-Ftehim”) ġie ffirmat fl-10 ta' April 2018, soġġett għall-konklużjoni tiegħu f'data aktar tard.

                     (5)

                     Jenħtieġ li l-Ftehim jiġi approvat,

               ADOTTA DIN ID-DEĊIŻJONI:

            Artikolu 1
            Il-Ftehim għal kooperazzjoni xjentifika u teknoloġika bejn l-Unjoni Ewropea u r-Renju tal-Marokk li jistabbilixxi t-termini u l-kondizzjonijiet għall-parteċipazzjoni tar-Renju tal-Marokk fis-Sħubija fir-Riċerka u l-Innovazzjoni fiż-Żona tal-Mediterran (PRIMA) huwa b'dan approvat f'isem l-Unjoni (4).

            Artikolu 2
            Il-President tal-Kunsill għandu, f'isem l-Unjoni, jagħti n-notifika prevista fl-Artikolu 5(2) tal-Ftehim (5).

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, is-6 ta' Novembru 2018.

                  Għall-Kunsill

                  Il-President

               H. LÖGER

            (1)  Kunsens tat-2 ta' Ottubru 2018 (għadu mhux ippubblikat fil-Ġurnal Uffiċjali).

            (2)  Id-Deċiżjoni (UE) 2017/1324 tal-Parlament Ewropew u tal-Kunsill tal-4 ta' Lulju 2017 dwar il-parteċipazzjoni tal-Unjoni fis-Sħubija fir-Riċerka u l-Innovazzjoni fiż-Żona tal-Mediterran (PRIMA) li jipparteċipaw fiha b'mod konġunt diversi Stati Membri (ĠU L 185, 18.7.2017, p. 1).

            (3)  Id-Deċiżjoni tal-Kunsill (UE) 2018/639 tad-19 ta' Marzu 2018 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim għal kooperazzjoni xjentifika u teknoloġika bejn l-Unjoni Ewropea u r-Renju tal-Marokk li jistabbilixxi t-termini u l-kondizzjonijiet għall-parteċipazzjoni tar-Renju tal-Marokk fis-Sħubija fir-Riċerka u l-Innovazzjoni fiż-Żona tal-Mediterran (PRIMA) (ĠU L 106, 26.4.2018, p. 1).

            (4)  It-test tal-Ftehim ġie ppubblikat fil-ĠU L 106, 26.4.2018, p. 3 flimkien mad-deċiżjoni dwar l-iffirmar.

            (5)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (UE) 2019/854 tal-15 ta’ April 2019 dwar il-konklużjoni tal-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali

text:
                  5.6.2019

                  MT

                  Il-Ġurnal Uffiċjali tal-Unjoni Ewropea

                  L 147/1

         DEĊIŻJONI TAL-KUNSILL (UE) 2019/854
         tal-15 ta’ April 2019
         dwar il-konklużjoni tal-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafi tal-Artikolu 207(3) u (4), flimkien mal-punt (a)(v) tat-tieni subparagrafu tal-Artikolu 218(6) u l-Artikolu 218(7) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-approvazzjoni tal-Parlament Ewropew (1),
         Billi:

                     (1)

                     F’Mejju 2003, il-Kummissjoni adottat Komunikazzjoni lill-Parlament Ewropew u lill-Kunsill intitolata “Forest Law Enforcement, Governance and Trade (FLEGT): Proposal for an EU Action Plan” (L-Infurzar tal-Liġi, il-Governanza u l-Kummerċ fis-Settur Forestali (FLEGT): Proposta għal Pjan ta’ Azzjoni tal-UE), li għamlet appell biex jittieħdu miżuri sabiex jiġi indirizzat il-qtugħ illegali tas-siġar għall-injam billi jiġu żviluppati ftal-UEtehimiet ta’ sħubija volontarji ma’ pajjiżi li jipproduċu l-injam (il-“Pjan ta’ Azzjoni tal-UE”). Il-konklużjonijiet tal-Kunsill dwar il-Pjan ta’ Azzjoni tal-UE ġew adottati f’Ottubru 2003 (2) u l-Parlament Ewropew adotta riżoluzzjoni dwar dak is-suġġett fis-7 ta’ Lulju 2005 (3),

                     (2)

                     F’konformità mad-Deċiżjoni tal-Kunsill (UE) 2018/1528 (4), il-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali (il-“Ftehim”) ġie ffirmat fid-19 ta’ Ottubru 2018, soġġett għall-konklużjoni tiegħu.

                     (3)

                     Jenħtieġ li l-Ftehim jiġi approvat,

               ADOTTA DIN ID-DEĊIŻJONI:

            Artikolu 1
            Il-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali huwa b’dan approvat f’isem l-Unjoni.
            It-test tal-Ftehim huwa mehmuż ma’ din id-Deċiżjoni.

            Artikolu 2
            Il-President tal-Kunsill għandu, f’isem l-Unjoni, jagħti n-notifika prevista fl-Artikolu 25 tal-Ftehim. (5)

            Artikolu 3
            Il-Kummissjoni Ewropea għandha tirrappreżenta lil-Unjoni fil-Kumitat Konġunt dwar l-Implimentazzjoni stabbilit bis-saħħa tal-Artikolu 18 tal-Ftehim.
            L-Istati Membri jistgħu jipparteċipaw fil-laqgħat tal-Kumitat Konġunt dwar l-Implimentazzjoni bħala membri tad-delegazzjoni tal-Unjoni.

            Artikolu 4
            Għall-iskop tal-emendar tal-Annessi tal-Ftehim skont l-Artikolu 24 tiegħu, il-Kummissjoni hija awtorizzata, f’konformità mal-proċedura msemmija fl-Artikolu 11(3) tar-Regolament tal-Kunsill (KE) Nru 2173/2005 (6), li tapprova kwalunkwe tali emenda f’isem l-Unjoni.

            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fil-Lussemburgu, il-15 ta’ April 2019.

                  Għall-Kunsill

                  Il-President

               P. DAEA

            (1)  Il-Parlament Ewropew ta l-kunsens tiegħu fit-12 ta’ Marzu 2019.

            (2)  ĠU C 268, 7.11.2003, p. 1.

            (3)  ĠU C 157E, 6.7.2006, p. 482.

            (4)  Id-Deċiżjoni tal-Kunsill (UE) 2018/1528 tal-11 ta’ Ottubru 2018 dwar l-iffirmar, f’isem l-Unjoni, tal-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali (ĠU L 257, 15.10.2018, p. 1).

            (5)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill

            (6)  Ir-Regolament tal-Kunsill (KE) Nru 2173/2005 tal-20 ta’ Diċembru 2005 dwar l-istabbiliment ta’ skema ta’ liċenzjar FLEGT għall-importazzjoni ta’ injam fil-Komunità Ewropea (ĠU L 347, 30.12.2005, p. 1).


title: Deċiżjoni tal-Kunsill (UE) 2019/1088 tas-6 ta' Ġunju 2019 dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll dwar l-implimentazzjoni tal-Ftehim ta' Sħubija dwar is-Sajd bejn il-Komunità Ewropea u r-Repubblika tal-Guinea-Bissau (2019–2024)

text:
                  27.6.2019

                  MT

                  Il-Ġurnal Uffiċjali tal-Unjoni Ewropea

                  L 173/1

         DEĊIŻJONI TAL-KUNSILL (UE) 2019/1088
         tas-6 ta' Ġunju 2019
         dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll dwar l-implimentazzjoni tal-Ftehim ta' Sħubija dwar is-Sajd bejn il-Komunità Ewropea u r-Repubblika tal-Guinea-Bissau (2019–2024)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Fis-17 ta' Marzu 2008, il-Kunsill adotta r-Regolament (KE) Nru 241/2008 (1) li jikkonkludi l-Ftehim ta' Sħubija dwar is-Sajd bejn il-Komunità Ewropea u r-Repubblika tal-Guinea-Bissau (“il-Ftehim”) (2). Il-Ftehim daħal fis-seħħ fil-15 ta' April 2008, ġie mġedded b'mod taċitu u għadu fis-seħħ.

                     (2)

                     Fuq rakkomandazzjoni tal-Kummissjoni, il-Kunsill iddeċieda fit-28 ta' Frar 2017 li jawtorizza l-ftuħ ta' negozjati mar-Repubblika tal-Guinea-Bissau għall-konklużjoni ta' protokoll ġdid li jimplimenta l-Ftehim.

                     (3)

                     Il-protokoll preċedenti tal-Ftehim skada fit-23 ta' Novembru 2017.

                     (4)

                     Il-Kummissjoni nnegozjat, f'isem l-Unjoni, protokoll ġdid. B'riżultat ta' dawk in-negozjati l-protokoll il-ġdid ġie inizjalat fil-15 ta' Novembru 2018.

                     (5)

                     L-għan tal-Protokoll dwar l-implimentazzjoni tal-Ftehim ta' Sħubija dwar is-Sajd bejn il-Komunità Ewropea u r-Repubblika tal-Guinea-Bissau (2019-2024) (“il-Protokoll”) huwa li jippermetti lill-Unjoni u lir-Repubblika tal-Guinea-Bissau jaħdmu aktar mill-qrib bejniethom biex jippromwovu politika tas-sajd sostenibbli, l-użu responsabbli tar-riżorsi tas-sajd fl-ilmijiet tal-Guinea-Bissau u l-isforzi tal-Guinea-Bissau biex tiżviluppa ekonomija blu.

                     (6)

                     Sabiex ikun żgurat li l-attivitajiet tas-sajd tal-bastimenti tal-Unjoni jinbdew malajr, jenħtieġ li l-Protokoll jiġi applikat fuq bażi provviżorja mill-iffirmar tiegħu.

                     (7)

                     Jenħtieġ li l-Protokoll jiġi ffirmat u applikat fuq bażi provviżorja, sakemm jitlestew il-proċeduri neċessarji għad-dħul fis-seħħ tiegħu,

               ADOTTA DIN ID-DEĊIŻJONI:

            Artikolu 1
            L-iffirmar f'isem Unjoni tal-Protokoll dwar l-implimentazzjoni tal-Ftehim ta' Sħubija dwar is-Sajd bejn il-Komunità Ewropea u r-Repubblika tal-Guinea-Bissau (2019-2024) huwa b'dan awtorizzat soġġett għall-konklużjoni tal-imsemmi Protokoll.
            It-test tal-Protokoll huwa mehmuż ma' din id-Deċiżjoni.

            Artikolu 2
            Il-President tal-Kunsill huwa b'dan awtorizzat li jaħtar lill-persuna jew lill-persuni bis-setgħa li jiffirmaw il-Protokoll f'isem l-Unjoni.

            Artikolu 3
            Il-Protokoll għandu jiġi applikat fuq bażi provviżorja mid-data tal-iffirmar tiegħu (3), sakemm jitlestew il-proċeduri neċessarji għad-dħul fis-seħħ tiegħu.

            Artikolu 4
            Din id-Deċiżjoni għandha tidħol fis-seħħ fil-jum tal-adozzjoni tagħha.

            Magħmul fil-Lussemburgu, is-6 ta' Ġunju 2019.

                  Għall-Kunsill

                  Il-President

               A. BIRCHALL

            (1)  Ir-Regolament tal-Kunsill (KE) Nru 241/2008 tas-17 ta' Marzu 2008 dwar il-konklużjoni tal-Ftehim tas-Sħubija dwar is-Sajd bejn il-Komunità Ewropea u r-Repubblika tal-Guinea-Bissau (ĠU L 75, 18.3.2008, p. 49).

            (2)  Ftehim ta' Sħubija dwar is-Sajd bejn il-Komunità Ewropea u r-Repubblika tal-Ginea-Bissau għall-perjodu mis-16 ta' Ġunju 2007 sal-15 ta' Ġunju 2011 (ĠU L 342, 27.12.2007, p. 5).

            (3)  Id-data li minnha għandu jiġi applikat provviżorjament il-Protokoll ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill tal-25 ta’ Ġunju 2019 li taħtar il-membri u l-membri supplenti tal-Bord tat-Tmexxija tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound) għal-Litwanja, il-Lussemburgu u s-Slovenja

text:
                  27.6.2019

                  MT

                  Il-Ġurnal Uffiċjali tal-Unjoni Ewropea

                  C 216/1

         DEĊIŻJONI TAL-KUNSILL
         tal-25 ta’ Ġunju 2019
         li taħtar il-membri u l-membri supplenti tal-Bord tat-Tmexxija tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound) għal-Litwanja, il-Lussemburgu u s-Slovenja
         (2019/C 216/01)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (UE) 2019/127 tal-Parlament Ewropew u tal-Kunsill tas-16 ta’ Jannar 2019 li jistabbilixxi l-Fondazzjoni Ewropea għat-titjib tal-kondizzjonijiet tal-ħajja u tax-xogħol (Eurofound) (1), u b’mod partikolari l-Artikolu 4 tiegħu,
         Wara li kkunsidra l-listi tan-nominazzjonijiet għall-ħatra ppreżentati lill-Kunsill mill-Gvernijiet tal-Istati Membri u mill-organizzazzjonijiet tal-ħaddiema u ta’ min iħaddem,
         Billi:

                     (1)

                     Permezz tad-Deċiżjoni tiegħu tad-9 ta’ April 2019 (2), il-Kunsill ħatar il-membri u l-membri supplenti tal-Bord tat-Tmexxija tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound) għall-perijodu mill-1 ta’ April 2019 sal-31 ta’ Marzu 2023.

                     (2)

                     Il-Gvern tal-Lussemburgu u -l-organizzazzjoni ta’ min iħaddem BusinessEurope ippreżentaw nomini għal diversi karigi li għandhom jimtlew,

               ADOTTA DIN ID-DEĊIŻJONI:

            Artikolu 1
            Dawn li ġejjin huma b’dan maħtura membri u membri supplenti tal-Bord tat-Tmexxija tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound) għall-perijodu li jintemm fil-31 ta’ Marzu 2023:
            I.   RAPPREŻENTANTI TAL-GVERN

                        Pajjiż

                        Membri

                        Membri supplenti

                        Lussemburgu

                        Is-Sinjura Nadine WELTER

                        Is-Sur Gary TUNSCH

            II.   RAPPREŻENTANTI TAL-ORGANIZZAZZJONIJIET TA’ MIN IĦADDEM

                        Pajjiż

                        Membri

                        Membri supplenti

                        Litwanja

                        Is-Sur Ričardas SARTATAVIČIUS

                        Slovenja

                        Is-Sur Jože SMOLE

                        Is-Sur Igor ANTAUER

            Artikolu 2
            Il-Kunsill għandu jaħtar il-membri u l-membri supplenti li għadhom ma ġewx innominati f’data aktar tard.

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fil-Lussemburgu, il-25 ta’ Ġunju 2019.

                  Għall-Kunsill

                  Il-President

               A. ANTON

            (1)  ĠU L 30, 31.1.2019, p. 74.

            (2)  ĠU C 135, 11.4.2019, p. 1.


title: Deċiżjoni tal-Kummissjoni (UE) 2019/1196 tal-11 ta' Lulju 2019 dwar il-parteċipazzjoni tar-Renju Unit tal-Gran Brittanja u l-Irlanda ta' Fuq fir-Regolament (UE) 2018/1727 tal-Parlament Ewropew u tal-Kunsill dwar l-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust)

text:
                  12.7.2019

                  MT

                  Il-Ġurnal Uffiċjali tal-Unjoni Ewropea

                  L 187/50

         DEĊIŻJONI TAL-KUMMISSJONI (UE) 2019/1196
         tal-11 ta' Lulju 2019
         dwar il-parteċipazzjoni tar-Renju Unit tal-Gran Brittanja u l-Irlanda ta' Fuq fir-Regolament (UE) 2018/1727 tal-Parlament Ewropew u tal-Kunsill dwar l-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat il-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u b'mod partikolari l-Artikolu 4 tiegħu,
         Billi:

                     (1)

                     Bl-ittra lill-President tal-Kunsill tal-14 ta' Marzu 2019, ir-Renju Unit tal-Gran Brittanja u l-Irlanda ta' Fuq (ir-“Renju Unit”) innotifika l-intenzjoni tiegħu li jipparteċipa fir-Regolament (UE) 2018/1727 tal-Parlament Ewropew u tal-Kunsill (1).

                     (2)

                     Billi ma hemm l-ebda kundizzjoni speċifika marbuta mal-parteċipazzjoni tar-Renju Unit fir-Regolament (UE) 2018/1727, mhumiex meħtieġa miżuri tranżitorji.

                     (3)

                     Għaldaqstant jenħtieġ li l-parteċipazzjoni tar-Renju Unit fir-Regolament (UE) 2018/1727 tiġi kkonfermata.

                     (4)

                     Ir-Regolament (UE) 2018/1727 daħal fis-seħħ fil-11 ta' Diċembru 2018 u japplika mit-12 ta' Diċembru 2019.

                     (5)

                     Fid-29 ta' Marzu 2017, ir-Renju Unit ressaq in-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea (TUE). It-Trattati se jieqfu japplikaw għar-Renju Unit mid-data tad-dħul fis-seħħ ta' ftehim dwar il-ħruġ jew, fin-nuqqas ta' dan, sentejn wara li tkun saret in-notifika, sakemm il-Kunsill Ewropew, bi qbil mar-Renju Unit, ma jiddeċidix b'mod unanimu li jestendi dak il-perjodu.

                     (6)

                     Il-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u l-Komunità Ewropea tal-Enerġija Atomika (2) (il- “Ftehim dwar il-Ħruġ”) ġie miftiehem bejn l-Unjoni u l-gvern tar-Renju Unit f'Novembru 2018 iżda l-proċeduri interni meħtieġa għad-dħul fis-seħħ tiegħu għadhom ma tlestewx. Il-Parti Erbgħa tal-Ftehim dwar il-Ħruġ jipprevedi perjodu tranżitorju, li jibda mid-data tad-dħul fis-seħħ tal-Ftehim. Matul il-perjodu tranżitorju il-liġi tal-Unjoni se tibqa' tapplika għar-Renju Unit u fit-territorju tiegħu b'konformità mal-Ftehim dwar il-Ħruġ.

                     (7)

                     Fit-22 ta' Marzu 2019, id-Deċiżjoni tal-Kunsill Ewropew (UE) 2019/476 (3), bi ftehim mar-Renju Unit, il-perjodu msemmi fl-Artikolu 50(3) tat-TUE ġie estiż sat-22 ta' Mejju 2019 fl-eventwalità li l-House of Commons tapprova l-Ftehim dwar il-Ħruġ sad-29 ta' Marzu 2019 jew, jekk dan ma jseħħx, sat-12 ta' April 2019. Il-House of Commons ma approvax il-Ftehim dwar il-Ħruġ sad-29 ta' Marzu 2019. Fil-11 ta' April 2019, id-Deċiżjoni tal-Kunsill Ewropew (UE) 2019/584 (4), bi ftehim mar-Renju Unit, il-perjodu skont l-Artikolu 50(3) TUE reġa' ġie estiż sal-31 ta' Ottubru 2019. Fuq talba min-naħa tar-Renju Unit, dak il-perjodu jista' jerġa' jiġi estiż permezz ta' deċiżjoni unanima tal-Kunsill Ewropew meħuda bi ftehim mar-Renju Unit. Barra minn hekk, ir-Renju Unit jista' jirrevoka n-notifika dwar l-intenzjoni tiegħu li joħroġ mill-Unjoni fi kwalunkwe ħin.

                     (8)

                     Għaldaqstant, ir-Regolament (UE) 2018/1727 se japplika għar-Renju Unit u fit-territorju tiegħu biss jekk ir-Renju Unit jkun Stat Membri fit-12 ta' Diċembru 2019 jew jekk il-Ftehim dwar il-Ħruġ ikun daħal fis-seħħ sa dik id-data.

                     (9)

                     Skont l-Artikolu 4 tal-Protokoll Nru 21, din id-Deċiżjoni jenħtieġ li tidħol fis-seħħ b'urġenza fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea,

               ADOTTAT DIN ID-DEĊIŻJONI:

            Artikolu 1
            Il-parteċipazzjoni tar-Renju Unit tal-Gran Brittanja u l-Irlanda ta' Fuq fir-Regolament (UE) 2018/1727 hija kkonfermata.

            Artikolu 2
            Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, il-11 ta' Lulju 2019.

                  Għall-Kummissjoni

                  Il-President

               Jean-Claude JUNCKER

            (1)  Ir-Regolament (UE) 2018/1727 tal-Parlament Ewropew u tal-Kunsill tal-14 ta' Novembru 2018 dwar l-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust), u li jissostitwixxi u jħassar id-Deċiżjoni tal-Kunsill 2002/187/ĠAI (ĠU L 295, 21.11.2018, p. 138).

            (2)  ĠU C 144I, 25.4.2019, p. 1.

            (3)  Id-Deċiżjoni tal-Kunsill Ewropew (UE) 2019/476 meħuda bi qbil mar-Renju Unit tat-22 ta' Marzu 2019 li testendi l-perjodu taħt l-Artikolu 50(3) TUE (ĠU L 80 I, 22.3.2019, p. 1).

            (4)  Id-Deċiżjoni tal-Kunsill Ewropew (UE) 2019/584 meħuda bi qbil mar-Renju Unit tal-11 ta' April 2019 li testendi l-perjodu skont l-Artikolu 50(3) TUE (ĠU L 101, 11.4.2019, p. 1).


title: Deċiżjoni (UE) 2019/1199 meħuda bi Ftehim Komuni bejn ir-Rappreżentanti tal-Gvernijiet tal-Istati Membri tat-13 ta' Ġunju 2019 dwar il-post tas-sede tal-Awtorità Ewropea tax-Xogħol

text:
                  15.7.2019

                  MT

                  Il-Ġurnal Uffiċjali tal-Unjoni Ewropea

                  L 189/68

         DEĊIŻJONI (UE) 2019/1199 MEĦUDA BI FTEHIM KOMUNI BEJN IR-RAPPREŻENTANTI TAL-GVERNIJIET TAL-ISTATI MEMBRI
         tat-13 ta' Ġunju 2019
         dwar il-post tas-sede tal-Awtorità Ewropea tax-Xogħol
         IR-RAPPREŻENTANTI TAL-GVERNIJIET TAL-ISTATI MEMBRI,
         Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 341 tiegħu,
         Billi:

                     (1)

                     Ir-Regolament (UE) 2019/1149 tal-Parlament Ewropew u tal-Kunsill (1) jistabbilixxi l-Awtorità Ewropea tax-Xogħol.

                     (2)

                     Jenħtieġ li jiġi determinat il-post tas-sede tal-Awtorità Ewropea tax-Xogħol,

               ADOTTAW DIN ID-DEĊIŻJONI:

            Artikolu 1
            L-Awtorità Ewropea tax-Xogħol għandu jkollha s-sede tagħha fi Bratislava.

            Artikolu 2
            Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Artikolu 3
            Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

            Magħmul fil-Lussemburgu, it-13 ta' Ġunju 2019.

                  Il-President

               M.C. BUDĂI

            (1)  Ir-Regolament (UE) 2019/1149 tal-Parlament Ewropew u tal-Kunsill tal-20 ta' Ġunju 2019 li jistabbilixxi l-Awtorità Ewropea tax-Xogħol, li jemenda r-Regolamenti (KE) Nru 883/2004, (UE) Nru 492/2011, u (UE) 2016/589 u li jħassar id-Deċiżjoni (UE) 2016/344 (ĠU L 186, 11.7.2019, p. 21).


title: Deċiżjoni (UE, Euratom) 2019/1201 tar-rappreżentanti tal-gvernijiet tal-Istati Membri tal-10 ta' Lulju 2019 li taħtar Imħallef fil-Qorti tal-Ġustizzja

text:
                  15.7.2019

                  MT

                  Il-Ġurnal Uffiċjali tal-Unjoni Ewropea

                  L 189/70

         DEĊIŻJONI (UE, Euratom) 2019/1201 TAR-RAPPREŻENTANTI TAL-GVERNIJIET TAL-ISTATI MEMBRI
         tal-10 ta' Lulju 2019
         li taħtar Imħallef fil-Qorti tal-Ġustizzja
         IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
         Wara li kkunsidraw it-Trattat dwar l-Unjoni Ewropea, u b'mod partikolari l-Artikolu 19 tiegħu,
         Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 253 u 255 tiegħu,
         Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a(1) tiegħu,
         Billi:

                     (1)

                     Skont l-Artikoli 5 u 7 tal-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea, u wara r-riżenja tas-Sur Carl Gustav FERNLUND b'effett mis-7 ta' Ottubru 2019, għandu jinħatar imħallef fil-Qorti tal-Ġustizzja għall-bqija tal-mandat tas-Sur Carl Gustav FERNLUND, jiġifieri sas-6 ta' Ottubru 2024.

                     (2)

                     Is-Sur Nils WAHL ġie nnominat għall-kariga li saret vakanti.

                     (3)

                     Il-kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta opinjoni dwar l-adegwatezza ta' dan il-kandidat għall-qadi tal-funzjonijiet ta' mħallef fil-Qorti Ġenerali,

               ADOTTAW DIN ID-DEĊIŻJONI:

            Artikolu 1
            Is-Sur Nils WAHL huwa b'dan maħtur Imħallef fil-Qorti Ġenerali, għall-perijodu mis-7 ta' Ottubru 2019 sas-6 ta' Ottubru 2024.

            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, l-10 ta' Lulju 2019.

                  Il-President

               M. RISLAKKI


Id-Deċiżjoni tal-Kummissjoni ta' 01/08/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9448 - Hitachi Automotive Systems, Ltd. / Chassis Brakes International B.V.) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 24/07/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9419 - Public Sector Pension Investment Board / Welltower Inc. / SRG Partners, LLC) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)